Kommer oor bendeskietery ná vrou sterfSizakele Nkosi-Malobane, Gautengse LUR vir gemeenskapsveiligheid. Foto: ANA “Ek is bekommerd oor die bendeverwante voorvalle wat steeds kop uitsteek en waarin onskuldige mense doodgemaak word,” het die Gautengse LUR vir gemeenskapsveiligheid, Sizakele Nkosi-Malobane, ná die skietdood van ŉ 45-jarige vrou in Johannesburg gesê. Die vrou en haar 10-jarige, wat in die been geskiet is, het Donderdag in die kruisvuur van drie vermeende bendelede in die westelike voorstad Westbury beland. Die polisie het kort daarna twee verdagtes aangekeer, maar ŉ derde man is nog op vrye voet. Nkosi-Malobane sê dis selfs ontstellender dat die jongste voorval gebeur het teen die agtergrond van ŉ veldtog en oorlegpleging oor veiligheidsvraagstukke met inwoners van die Sophiatown-polisiegebied, waarvan die werkersklasvoorstad waar die skietery gebeur het, deel is. “Sulke voorvalle kan nie [geduld word nie], want dit bedreig die veiligheid van ons gemeenskappe en veroorsaak blywende trauma omdat hulle dit sien gebeur.” Die voorval het Donderdagmiddag naby die Rahima Moosa-ma-en-kinderhospitaal gebeur. Dit volg twee maande ná die dood van ŉ seun wat voor ŉ skool in die omgewing geskiet is. Nkosi-Malobane het die afgelope maand die Sophiatown-polisiegebied as deel van ŉ veiligheidsuitreikprogram besoek om probleme soos afknouery, bendebedrywighede en dwelms die hoof te probeer bied. Die Gautengse regering het belowe om polisiehulpbronne in die omgewing te ontplooi om maatskaplike euwels te help uitroei, sê Nkosi-Malobane. Sy doen ŉ beroep op inwoners om kalm te bly en die versoeking te weerstaan om eie reg te gebruik nadat hulle vanoggend amok gemaak en alle toegangspaaie na die voorstad blokkeer het.